description: Причината е, че институцията отново реши да отложи плащането за вече продадени лекарства за другата година

title: Фармацевти плашат, че спират работа със здравната каса по празниците

maintext:
Вероятно забавянето на плащанията на НЗОК няма да предизвика масов дефицит на лекарства на първо време.
© ЦВЕТЕЛИНА БЕЛУТОВА
Съсловната организация на магистър-фармацевтите (БФС) съобщи, че хиляди пациенти ще останат без лекарства, които се покриват от НЗОК, през следващите три седмици. Причината е, че надзорният съвет е решил да отложи плащанията за медикаменти, които са продадени през първите две седмици на ноември за началото на януари 2017 г. Става въпрос за обща сума над 30 млн. лв. Фармацевтите предупреждават, че нямат средства да купуват медикаменти и няма да снабдяват пациентите си."Хиляди пациенти вероятно ще останат без лекарства по празниците, тъй като съгласно договора със здравната каса, ако тя не плаща, аптеките имат право да спрат отпускането на медикаменти", съобщава БФС от името на председателя си проф. Илко Гетов.
От БФС отбелязва, че се очаква и търговците на едро да спрат да зареждат аптеките, което ще създаде проблеми със снабдяването. Самите дистрибутори отказаха официално да коментират ситуацията, но настояват НЗОК да си изпълнява задълженията към договорните партньори. Макар част от фармацевтите да смятат посланието на БФС за преувеличено, организацията алармира, за да покаже, че интересите на членовете й са засегнати.Размерът на лекарствения пазар е 2.6 млрд. лв. годишно, а цялостно оборотите на аптеките се допълват от козметика, хранителни добавки, парфюмерия, санитарни материали и други, като общите продажби са около 3.2 млрд. лв. годишно. Здравната каса плаща напълно или частично медикаменти, които се купуват от аптеките на стойност около 600 млн. лв. Аптеките, които работят с касата, са общо 2300 от 4000 обекта в България. Договорите с тях са така направени, че те могат да си избират с кои лекарства да работят – част от аптеките например избират да продават само частично платени от НЗОК продукти, има аптеки, в които има пълно портфолио със скъпоструващи лекарства, инсулин, психиатрични медикаменти и др.НЗОК се издължава на аптеките най-късно до 45 дни след като са й представили фактури за продадените продукти. За поредна година обаче НЗОК решава, че в края й ще отложи плащането на парите на аптеките за началото на следващата. Фармацевтите реагираха остро и миналата година, но не спряха снабдяването с лекарства. Сега те напомнят, че касата е събрала средства от отстъпки от фармацевтичните компании и по закон е длъжна да ги използва само за разплащания за лекарства, а не за болници, както прави в момента."Не можем да гарантираме финансирането на покупките на част от аптеките, ако те спрат да си плащат", коментира мениджър на дистрибуторска компания, който не пожела да бъде цитиран. По думите му има някакъв риск пациенти да останат без лекарства, но той не очаква огромни сътресения, още повече че част от аптеките ще почиват така или иначе.Николай Костов, председател на Асоциацията на собствениците на аптеки, която обединява веригите, коментира, че членовете им не смятат да спират обслужването на пациентите. Той допълва, че е учуден от декларацията, тъй като 75% от продажбите на лекарства в България минават през веригите аптеки, а при скъпоструващите медикаменти, платени от НЗОК, процентът е още по-голям."В голямата си част безплатните лекарства се обслужват от по-големите аптеки на пазара, които имат съответния ресурс. Учудваща е тази заплаха от страна на БФС и е поредно доказателство, че въпреки декларирането на загриженост за клиента явно финансовите интереси са водещи сред част от съсловието", отбелязва Николай Костов.Късно следобяд представителите на БФС са били приети от здравния министър и заедно с представители на НЗОК фармацевтите са получили обещание, че до края на годината ще получат част от парите за ноември.


description: e-commerce

title: Без ненужни подаръци

maintext:
[Shutterstock]
Zolа е онлайн платформа, където младоженците могат да отбележат мечтаните подаръци, а гостите да допринесат за осъществяването на желанието им кой с каквато сума може да си позволи.
Платформата е подходяща не само за сватбени, а и за всякакви други подаръци. Изглежда, и инвеститорите припознават потенциала на продукта. В края на ноември основаната през 2013 г. Zola получи поредното си финансиране - този път от 25 млн. долара, с което общият набран капитал в платформата достигна 40 млн. долара.
Поканени сте на сватба и не искате да подарите 17-ия миксер? Вдигате сватба и нямате нужда от 17 миксера?Изборът е между марките, които Zola предлага, но могат да бъдат качвани и други продукти и брандове. Новото при платформата е, че артикулите могат да се преобразуват в Zola-кредити, ако се окаже, че предметът вече не е необходим, и да бъдат подменяни. Доставките също са в момент, когато новото семейство си избере - например три месеца след сватбата, когато се нанася в нов дом.

fasttext_language: bg


description: Инвеститорите прибраха печалбите си от ръста на петрола

title: Борсата в Милано се отърси от оставката на Ренци

maintext:
© Ralph Orlowski
Бурята на италианския капиталов пазар затихна. Инвеститорите се насочиха към акциите на местните кредитори, които бяха най-потърпевши по време на сесията в понеделник. Акциите на Unicredit, най-голямата по активи банка в страната, поскъпнаха с 5.66%, а тези на Intesa Sanpaolo добавиха 4.27%. Единствено затруднената Monte dei Paschi di Siena продължиха пътя си надолу, като поевтиняха с нови 3.80%.
"Банковите акции поскъпват, защото пазарите вярват, че рекапитализирането и преструктурирането в сектора ще премине по план", коментира за Reuters Филипе Гиелс от BNP Paribas. Monte dei Paschi има срок от ЕЦБ до края на годината да набере 5 млрд. евро капитал и да се освободи от 28 млрд. евро лоши кредити. Банката напредва в изпълнението и на двете изисквания, но не става ясно дали ще успее да ги изпълни.
Справянето на европейския банков сектор с вчерашната турбуленция си пролича от секторния индекс EuroStoxx Banks, който се повиши с 3.31%. Пазарът продължи да върви нагоре, като EuroStoxx 600 нарасна с 0.59%.
Банкова еуфория
Индексите на водещите пазари преодоляха спадовете в началото на сесията. На борсата във Франкфурт водещият индекс DAX се повиши с 0.34%, като печелившите емисии поведе Deutsche Bank. Акциите на най-голямата германска банка поскъпнаха с над 6%, като не само компенсираха спада в понеделник, а дори достигнаха най-високата си стойност от май. Плътно зад нея остана емисията на Commerzbank (+5.53%), а губещите във вторник бяха в реалния сектор.
Кредиторите триумфираха и на борсата в Париж, като топ три поскъпващи емисии бяха на Societe Generale (5.70%), BNP Paribas (4.27%) и Credit Agricole (3.04%). Акциите на Renault поскъпнаха за 7-а от последните 10 сесии, добавяйки 2.75% към цената си, а индексът САС 40 се повиши с 0.60%.
Еуфорията при банковите акции беше толкова силна, че дори тези на Royal Bank of Scotland (4.37%) поскъпнаха, като оглавиха печелившите в компанията на другите големи кредитори от Острова. Въпреки това FTSE 100 се повиши едва с 0.08%. Причина за това бяха книжата от сектора на суровините, които губят.
Петролът на червено
След четири сесии на повишение инвеститорите най-накрая прибраха печалбата си от петрола. Сортът WTI изгуби 2.59% от цената си, като барел се котираше срещу 50.46 долара, а брентът поевтиня с 2.31% до 53.68 долара.
Еврото отстъпи от триседмичния си връх, на който се изкачи вчера. Общата европейска валута поевтиня с четвърт процент до 1.0737 за долар.
"Погледите са фиксирани върху ЕЦБ и ние смятаме, че ръководството ще се затрудни да оправдае очакванията за ниски лихви, които виждаме в курса на еврото", коментира пред Reuters Валентин Маринов от Credit Agricole, визирайки предстоящата на 8 декември среща на институцията.
Доларът поскъпна и срещу други водещи валути, като йената изгуби 0.08% до 113.94, швейцарският франк отстъпи с 0.33% до 1.0098, а паундът единствен поскъпна, добавяйки 0.11% до 1.2746.


description: Това е първото отличие на български стартъп в традиционната международна надпревара

title: Imagga е сред най-добрите стартиращи компании в Централна и Източна Европа

maintext:
Най-добра стартираща компания, разработваща изкуствен интелект
Българският стартъп Imagga печели поредно признание броени дни след като е отличен с четвърто място на Demo Day на южнокорейската акселераторска програма K-Startup Grand Challenge. "В момента половината от екипа на иновативния стартъп е в Южна Корея, където в продължение на шест месеца ще има възможност да развие бизнеса си за азиатския пазар чрез менторство и финансова подкрепа от акселератора.", каза пред "Капитал" съоснователят на Imagga Павел Андреев.
Софтуерът на българската компания Imagga разпознава обекти и ги описва с ключови думи. По този начин помага за организиране на изображения, в която всяка качена снимка автоматично се категоризира и се добавят ключови думи според съдържанието си. Това дава възможност на бизнесите, които работят с огромни масиви изображения, да ги използват много по-лесно и да монетизират огромните количества дигитални данни, които съхраняват.
Към моментра екипът на Imagga се състои от девет души, осем българи и един американец, базирани в България. Половината от членовете на компанията са девелопъри, а останалата част отговарят за разработването на продукта и маркетинга. Immaga има клиенти от 82 държави, има над 7000 потребители и 160 бизнес клиента. През 2013 г. стартиращата компания получи 200 хил. евро финансиране от LAUNCHub, за да развие технологията си анализ на изображения.


description: Частният градски транспорт по заявка ще тръгне първо в Хамбург и Берлин

title: Volkswagen ще предлага електрически транспортни услуги

maintext:
Електрическите автомобили и услуги стават все по-голяма част от стратегията на Volkswagen
© Bobby Yip
"Клиентите имат нужда от промяна, както и самият автомобилен бизнес модел."
Томас Седран, стратег във Volkswagen Group
"В големите градски зони има огромна нова тенденция да не си собственик на автомобил, а да използваш споделени услуги за транспорт, както и транспорт на повикване", коментира още Седран.
От Volkswagen ще опитат да отговорят на тази тенденция и да се фокусират върху нея, защото е все още неразработен напълно пазар и впоследствие може да отвори нови бизнес възможности. В момента всякакви нови начинания са добре дошли за Volkswagen, която продължава да трупа милиарди задължения от скандала с дизеловите двигатели, избухнал през септември 2015 г. и продължаващ до днес.
Компанията, която скоро заяви плановете си 25% от продаваните от нея коли през 2025 г. да бъдат електрически, ще
се възползва и от друга тенденция - за по-чисти градове и редуциране на вредните емисии в градските зони. Услугата MOIA ще използва електрически автомобили, създадени за различни цели и сглобени от други производители от групата на Volkswagen. Възможно е обаче и при първоначалното пускане на услугата да се използват вече готови автомобили като Volkswagen Transporter.
MOIA ще навлезе само в градове, където има желание за работа и от страна на градските власти. В момента се водят разговори с 20 града от цяла Европа. Томас Седран коментира още, че в някои градове MOIA може да замени обществени транспортни услуги, които не се ползват оптимизирано и работят на загуба. Този подход е коренно различен от подхода на Uber, които навлязоха в голям брой градове, без да са говорили с
местните власти, и в крайна сметка бяха забранена в редица от тях, сред които и София.
Германският автомобилен гигант Volkswagen обяви намеренията си през следващата година да започне да предоставя електрически транспортни услуги в няколко европейски града, пише Financial Times. Услугите ще бъдат под новия бранд MOIA, а целта на групата е да стане лидер в градските транспортни услуги. Брандът ще има бюджет от стотици милиони евро, като първите транспортни схеми ще бъдат предложени в Хамбург и Берлин, където ще бъде и базирана компанията. След това се очаква услугите да станат достъпни в други държави от Европа, а по-късно и в САЩ, Китай и останалия свят.Ако услугата се окаже успешна, тя може да генерира приходи от 2 млрд. евро до края на десетилетието и да създаде изцяло нов сегмент в транспортния сектор - частен градски транспорт по заявка, който да се конкурира с обществения градски транспорт. Производителите на автомобили отдавна търсят начин да навлязат по-навътре в градската среда и да разширят бизнеса си. Сега този процес е още по-ускорен заради нарастващата урбанизация и спада в продажбите на коли. "Клиентите имат нужда от промяна, както и самият автомобилен бизнес модел", коментира Томас Седран, стратег във Volkswagen Group.


description: Кандидатите трябва да докажат и 5-годишен опит в обработката на контейнери

title: Операторът на интермодала в Пловдив трябва да вложи поне 4.6 млн. лв.

maintext:
Строителството на терминала струваше 14 млн. лв. и беше финансирано от ОП "Транспорт"
© Капитал
Кандидатите, желаещи да станат оператори на интермодалния терминал в Пловдив, ще трябва да инвестират минимум 4.687 млн. лв., като 1.4 млн. лв. от тях ще трябва да се направят през първите две години на договора. Това става ясно от документацията по процедурата, качена на сайта на Министерството на транспорта. Прогнозната стойност на концесията е изчислена от министерството на 13.9 млн. лв.Бъдещият оператор ще трябва да инвестира в оборудването на терминала и да организира работата му. Идеята на терминала в Пловдив е там да става претоварване на стоките от камион на влак и обратно и така те да минават по-дълги разстояния по жп линии към Европа. Т.нар. интермодални превози водят до падане на разходите на превозвачи и производители, да се ограничат вредните емисиите във въздуха и да се разтовари трафикът по пътищата на Стария континент.Правителството реши да започне концесия на интермодалния терминал в Пловдив, намиращ се в района на жп гара Тодор Каблешков, през ноември като крайният срок за подаване на оферти е 12 януари. Срокът на концесията е 27 години. Според близки до процедурата интерес към терминала ще има от страна на компании в сферата на логистиката.Основната услуга, която трябва да предоставя концесионерът на обекта, разбира се, е обработката на контейнери, сменяеми каросерии, ремаркета и полуремаркета. Към това трябва да се прибавят и редица допълнителни услуги като охлаждане на хладилни контейнери, паркинг, обработка на митнически документи, ремонт и почистване на контейнери, спедиторски услуги и т.н. Победителят трябва да гарантира непрекъснатото функциониране на терминала. Ще има възможност да извършва частични строителни и ремонтни работи на база инвестиционната му програма.Според изискванията, заложени от министерството, за последните 3 години кандидатите трябва да докажат приходи от общо 5 млн. лв. и активи, оценени на минимум 2 млн. лв. По отношение на опита кандидатите трябва да са извършвали подобна дейност по опериране на комбинирани товари и терминали за последните 5 години.Инвестиционното предложение ще е с относителна тежест 10 на сто. Бизнес предложението - 25 на сто. То трябва да включва прогноза за количеството на обработените контейнери, предложение за развитие на терминала и за равнопоставеност на потребителите. С най-голяма тежест е приходът за държавата от концесионните такси. Концесионното плащане е съставено от фиксирана и променлива част. Първата трябва да е не по-малко от 50 хил. лв. без ДДС на година, а променливата - не по-малко от 10% от нетните приходи от всички дейности. Фиксираната част на концесионната такса ще тежи 35%, а променливата - 30%.Прогнозната стройност от 13.9 млн. лв. е изчислена при изискуема възвращаемост, която да излиза на 10%, като сметката е направена без приспадане на прогнозните разходи, които концесионерът ще извърши.Строителството на базовата инфраструктура беше с пари по оперативна програма "Транспорт" и трябваше да се организира от Национална компания "Железопътна инфраструктура". Първоначалните проучвания на НКЖИ за строителство на терминала в района на жп гара Тодор Каблешков показаха, че няма да е икономически изгодно той да се строи на зелено със средства на частни инвеститори, тъй като няма огромен трафик в контейнери и по-подходящ модел би било публично-частното партньорство.Така проектът влиза в списъците на оперативна програма "Транспорт", като договорът за строителството му е за 14 млн. лв. За изпълнител беше избран "Трейс груп". Върху площ от 71 хил. кв.м той изгради площадки за товарене и разтоварване, за складиране на контейнерите, места за хладилници, административна сграда, митнически склад, паркинги за товарни и леки автомобили и КПП.


description: Инвеститорите очакват данните за трудовия пазар на САЩ. Днес ще бъде оповестен броят на новите работни места в най-голямата икономика. Статистиката...

title: Азиатските индекси завършват седмица с понижение

maintext:
Инвеститорите очакват данните за трудовия пазар на САЩ. Днес ще бъде оповестен броят на новите работни места в най-голямата икономика. Статистиката ще има особена важност, тъй като е последната преди срещата на Фед на 13-14 декември, когато се очаква първото повишаване на лихвите през последната година.
Основният индекс на борсата в Токио Nikkei 225 се понижи с 0.66%, Shanghai Composite губи 0.76%, а Kospi се движи със спад от 0.61%.
Информацията е актуална към 8:20ч.


description: Американският производител на спортни обувки попадна в PR скандал заради цитат за Доналд Тръмп

title: Сбърканият баланс на New Balance

maintext:
Стив Джобс беше неофициалното лице на New Balance
Пазар за 84 млрд. долара
Глобалният пазар на спортни стоки продължава да расте, а специално на спортни обувки очакванията са да достигне 84 млрд. долара до 2018 г., 15% повишение спрямо 2011 г. Двигател на растежа ще бъде нарастващото глобално население и средна класа в развиващите се икономики. Азиатско-Тихоокеанският регион ще е най-големият пазар по обем на продажбите (но не и по номинална стойност), следван от Европа и Северна Америка. Nike остава най-големият спортен бранд в света, като през последните години New Balance се намести в топ 5 на водещите компании в индустрията.
Допреди няколко години New Balance беше относително непозната спортна марка в Европа. Брандът беше известен от тази страна на Атлантика главно като любимите маратонки на Стив Джобс. Дълго време основателят на Apple беше неофициално лице на NB и носеше модела 991 на всяко представяне на нов продукт на гиганта. Което донесе огромна публичност на компанията и спомогна за продажбите на кецове сред феновете на "ябълката" в цял свят. Имиджът на производителя на спортни стоки винаги е бил позитивен, относително спокоен и внушаващ доверие сред всякакви поколения потребители. Или поне това важеше до миналата седмица, когато един цитат вкара компанията в дълъг PR кошмар.На въпрос за бъдещето на Транстихоокеанското партньорство (споразумение за свободна търговия между 12 държави в Пасифика) вицепрезидентът на New Balance по публичните въпроси Мат Лебретън заяви, че по отношение на търговските въпроси администрацията на Барак Обама не се е вслушвала в исканията на компанията. "И честно казано, с новоизбрания президент Тръмп смятаме, че нещата ще тръгнат в правилна посока", коментира Лебретън пред Wall Street Journal. Изявлението беше изненадващо, защото големите корпорации се стараят да избягват политически коментари. Репликата беше възприета като пълна подкрепа за политиките на Тръмп и светкавично беше разпространена от медии и потребители в социалните мрежи.Реакцията беше мигновена. Много досегашни фенове пуснаха видеа и снимки в мрежата как горят и изхвърлят маратонките си. От другата страна бяха поддръжници на Тръмп, които заявиха подкрепата си за продуктите на компанията. Дори уебсайт на крайнодясна организация пусна статия с неприкритото заглавие "Твоята униформа: как New Balance станаха официалните маратонки на белите".New Balance веднага влезе в режим на обяснения и опровержения. Пусна официално изявление, в което осъди нетолерантността и омразата "под всичките й форми". В опит да избяга от нови политически изявления и противоречия Лебретън коментира, че думите му са извадени извън контекст и са касаели само настоящата търговска политика на САЩ. И наистина, случаят ясно разкри различните стратегии на глобалните производители на спортни стоки. Докато лидерът в сектора Nike лобира за отпадане на търговските бариери, New Balance е един от малкото производители в индустрията, които запазиха щатските си фабрики. Компанията ще пострада, ако сегашните тарифи бъдат вдигнати. Групата използва етикета Made in the USA като един от най-силните си маркетингови похвати и NB не смята да се отказва точно сега.Всъщност малко хора знаят, че за разлика от мнозина от конкурентите си New Balance има 110-годишна история (за сравнение Nike e основана през 1964 г.) и винаги е наблягала на американските си корени. Създадената през 1906 г. в Бостън компания първо прави ортопедични аксесоари. Първите си обувки за бягане произвежда през 1938 г., а големият пробив настъпва чак през 70-те години, когато е купена от сегашния председател на управителния съвет Джим Дейвис. Той разширява производството на компанията и за негов късмет това съвпада с налагането на Бостън като център на джогинг бума в САЩ по онова време. Продажбите на маратонки за бягане нарастват лавинообразно и започва експанзия в други държави. Компанията не е листвана на борсата и днес мажоритарен собственик остава Дейвис (състоянието му се оценява от Forbes на 5.5 млрд. долара). Компанията не обявява редовно финансовите си резултати, но за 2015 г. приходите й достигнаха 3.7 млрд. долара.В опит да се противопостави на далеч по-могъщи конкуренти като Nike и Adidas през последните години брандът увеличи значително глобалното си присъствие и чрез различни спонсорства - например на футболния клуб "Ливърпул" и на спортисти като тенисиста Милош Раонич.През годините имиджът на New Balance в САЩ се вдигна именно заради промотирането на американското си производство, докато много от конкурентите й изнесоха заводите си в страни като Китай и Виетнам. Не че и NB не го направи, но запази американките фабрики. New Balance твърди, че на година прави около 4 млн. чифта маратонки в САЩ, което е малка част от продажбите й в страната (над 80% от кецовете й все пак са правени в Китай и други азиатски страни). "Ако 70% от вложените продукти в обувката са американски, слагаме етикета Made in the USA", уточняват от групата. Компанията има пет завода в САЩ, както и такъв във Великобритания, който обслужва част от европейския пазар (също с етикет Made in the U.K.). Това прави продуктите на групата малко по-скъпи от конкурентните, което поставя компанията в неконкурентна позиция, ако паднат тарифите. Именно оттам идва и позицията на Лебретън по отношение на международните търговски споразумения.Експерти очакват скандалът все пак да се отрази върху продажбите на New Balance в САЩ. През последните 20 години компанията разшири профила си и инвестира големи суми в таргетирането на младите потребители. Сега много от тях могат да се откажат от подкрепата си за бранда след случая с Лебретън. Иронията в случая е, че ако преди седмица-две много от по-либералните й потребители се гордееха да дадат по някой и друг долар отгоре, за да носят маратонки Made in the USA, сега именно тези "американски" обувки са причината да зачеркнат компанията от любимите си брандове. Независимо дали New Balance подкрепя Тръмп, онлайн репутацията на бранда пострада и ще са нужни сериозни усилия от страна на маркетинговия и мениджърския екип на компанията да спечели отново доверието на поне част от потребителите си.


description: Новата система ще прави застраховката "Гражданска отговорност" по-евтина за шофьорите без произшествия

title: Дружество на EY ще прави системата бонус-малус за шофьорите в България

maintext:
Влезе ли в сила системата, застрахователите ще трябва да правят отстъпки от базисната цена на застраховката "Гражданска отговорност" за шофьорите без произшествия и да изискват по-висока цена (малус) за тези с катастрофи и актове.
Гръцко поделение на EY ще изготви методологията, по която предстои да се въведе системата бонус-малус за автомобилистите в България. Това става ясно от решение на Гаранционния фонд, който откри процедура за избор на консултант в края на месец октомври. Без да става ясно колко са участвалите кандидати, за които се изискваше международен опит в оценката на риска и актюерството, два месеца по-късно има резултат от процедурата. На база на представените документи и ценови предложения избраният изпълнител е "Ърнст и Янг бизнес адвайзори сълушънс" - Гърция. Той ще трябва да изготви единна система за оценка на риска, която ще се прилага при сключването на задължителната застраховка "Гражданска отговорност". Така полицата няма да е с еднаква цена за всички водачи, а ще е персонализирана, като шофьорите без катастрофи и нарушения ще плащат по-малко, а тези с провинения - повече. При този темп на работа по проекта, който застрахователите подготвят от години, има шанс системата бонус-малус да заработи още през следващата година.Процедурата за избор на консултант бе задвижена от Гаранционния фонд в края на октомври, като очакванията не бяха много оптимистични заради дадените къси срокове за подготовка, високи изисквания за представянето на резултати след спечелване на поръчката и неяснотата на какви данни може да разчитат кандидатите за изготвянето на методология. Като притеснителен потенциални участници в конкурса откроиха критерия за оценка, в който цената е с по-малка тежест (40%) от квалификацията на екипа, изпълняващ заданието (60%), като точките за изработения модел дават едва 18%. Това крие риск кандидат с по-добро предложение за методология да бъде победен от такъв, който е предал проект на по-слаб модел, но е успял по документи да докаже по-квалифициран екип. Подобен случай имаше в проверката на застрахователите и пенсионните фондове, където един от одиторите - "РСМ България" (сега "ИСА Одит"), успя да влезе в списъка на препоръчваните и да сключи десетки договори с компании, използвайки манипулирани според финансовия регулатор документи. След засичане на нередностите консултантът бе отстранен от процедурата.Бариерата за участие в конкурса на Гаранционния фонд не бе висока и в него можеха да се включат както представители на голямата четворка в одиторския бизнес (Deloitte, PwC, EY, KPMG), така и консултанти като участвалите в проверките на банки, застрахователи и пенсионни фондове тази година. Комисията за оценка на кандидатите бе гаранция, че няма да бъде допуснат случаен кандидат. В нея по трима представители имат Гаранционният фонд и Комисията за финансов надзор (КФН), а по двама са представителите на Асоциацията на българските застрахователи и Министерството на вътрешните работи (МВР).Неяснотата за това на какви данни ще може да се разчита бе разсеяна с обяснителни бележки по повод на постъпили въпроси от кандидатите. В средата на ноември от фонда съобщиха, че разполагат с данни за всички регистрирани МПС на територията на България, включително технически данни за превозното средство и информация за собственика му. Налична е и информацията за всички възникнали пътнотранспортни произшествия от 2010 година досега. Тя включва както данни на участниците в събитието, така и за пострадалите лица и причинените имуществени вреди. МВР също разполага с данни за МПС и водачи, участвали в ПТП, както и за извършени нарушения на Закона за движение по пътищата, довели до причиняване на катастрофи.След като бе избран победител в конкурса, започват да текат срокове, които изискват експедитивност в работата по изработване на бонус-малус системата. Според изискванията в срок от две седмици от получаване на данните от Гаранционния фонд и МВР консултантът трябва да представи доклад за първоначалния анализ на данните и факторите за пътнотранспортни произшествия. До месец след подписване на договора за изпълнение на поръчката консултантът трябва да представи правния анализ, а в 60-дневен срок - да изготви окончателен проект на доклад за изпълнение на заданието.При такъв стегнат график може да се стигне до методология още през тази година, а застрахователите отдавна я очакват и имат готовност да я приложат. Влезе ли в сила, те ще трябва да правят отстъпки от базисната цена на застраховката "Гражданска отговорност" за шофьорите без произшествия и да изискват по-висока цена (малус) за тези с катастрофи и актове. Това ще бъде фундаментална промяна за пазара, който досега се влияеше повече от техническите данни на автомобила, а не толкова от индивидуалните умения на водачите. Остава неизяснен в публичното пространство въпросът как ще се процедира при служебните автомобили, тъй като един може да се управлява от много водачи, а също и какво ще се случва при препродажбата на автомобил от по-малко рисков на по-рисков водач например.Междувременно Комисията за финансов надзор (КФН) прие наредба за регистрите на "Гаранционния фонд" и за обмена на данни за издаване и отчитане на задължителните застраховки. С нея се урежда достъпа на застрахователите до данни от МВР в реално време. като при сключване на застраховка "Гражданска отговорност" на автомобилистите ползвателите на застрахователни услуги ще предоставят само регистрационния номер на превозното средство и номера на свидетелството му за регистрация (номер на талон). Така полиците по застраховката ще се издават много по-бързо, тъй като с въвеждането на регистрационния номер на автомобила автоматично ще се зареждат всички данни от регистъра на МВР, които досега се преписваха от талона-номер на рамата, кубатура, мощност, собственици и т.н. Това ще спести време и евентуални неприятни ситуации за застрахованите лица, тъй като се елиминира риска от грешка при въвеждането на данните. Освен това с наредбата се създава и правната и техническа рамка МВР да предоставя на застрахователите чрез онлайн услуга информация за извършени нарушения на Закона за движение по пътищата. Тази информация ще бъде елемент от системата "бонус-малус" и по този начин изрядните водачи ще плащат по-малко за застраховката в сравнение с нарушителите. Обменът на данни в реално време и съответно сключването на полици по описания начин трябва да започне от началото на август 2017 г.Наредбата също така предвижда всяка издадена застрахователна полица да влиза автоматично в реално време в регистър на "Гаранционния фонд", до който достъп ще имат МВР и КФН. По този начин МВР ще разполага с информация в реално време за сключените полици. С наредбата се урежда и поддържането на регистър на предявените и изплатените претенции и регистър по застраховка "Гражданска отговорност" на автомобилистите и по застраховка "Автокаско", с което КФН ще може да проследява по електронен път всяка заведена претенция. Чрез регистъра на претенциите КФН ще осъществява и постоянен контрол дали застрахователите разполагат с достатъчни резерви да изплащат обезщетения по автомобилни застраховки, които заедно формират над 70% от пазара на застрахователни услуги.


description: "Дядо Коледа, здравей, как си.Преди да ти кажа какво искам за Коледа, аз и сестра ми искаме да те попитаме откъде идва името Лапландия? Дали от...

title: Селекция: Децата пре/поръчват

maintext:
Селекция: Децата пре/поръчват 220 прочитания На цял екран
"Дядо Коледа, здравей, как си.
Преди да ти кажа какво искам за Коледа, аз и сестра ми искаме да те попитаме откъде идва името Лапландия? Дали от това, че е много студено и има много мечки, които полапват много? А сега, Дядо Коледа, ще ти кажа какво много, ама много искам за подарък."
Анна–Мария


description: Проф. Екатерина Трендафилова е избрана измежду 148 кандидати за председател на Специализирания трибунал за Косово, съобщиха от Министерството на...

title: Проф. Екатерина Трендафилова оглави Специализирания трибунал за Косово

maintext:
Проф. Екатерина Трендафилова. Снимка Министерство на правосъдието
Проф. Екатерина Трендафилова е избрана измежду 148 кандидати за председател на Специализирания трибунал за Косово, съобщиха от Министерството на правосъдието. Трибуналът е новосъздаденa институция със седалище в Холандия и в него ще се разглеждат всички престъпления, извършени от Армията за освобождение на Косово срещу мира и човечеството, както и военни престъпления.Изборът на проф. Трендафилова е оповестен в сряда в Брюксел след заседанието на Комитета за политика и сигурност. Очаква се тя да поеме функциите си през януари 2017 г., а първите й ангажименти ще бъдат свързани с изграждане и утвърждаване на новата институция и с установяването на най-добрите съдебни практики. За да стартира съдебната дейност на институцията по същество, първо трябва да се приемат правила за производството и доказателствата на основата на Наказателно-процесуалния кодекс на Косово. Очаква се този процес да приключи през първата половина на 2017 г. Съдиите ще пътуват само за заседанията по конкретните дела, за които ще бъдат назначавани от председателя на съда, и няма да бъдат настанени в Хага за постоянно, пише в съобщението на министерството.Екатерина Трендафилова е професор по наказателно процесуално право в Юридическия факултет на СУ "Св. Климент Охридски" и във ВТУ "Св. Св. Кирил и Методий". От 2006 г. до 2015 г. тя е съдия в Международния наказателен съд, където е председател на съдебен състав и председател на едно от трите наказателни отделения. В периода 1992-1995 г. Екатерина Трендафилова е представител на България в Комисията на ООН по превенция на престъпността и наказателното правосъдие със седалище във Виена. Тя е член и зам.-председател на Специализирания съвет по правни науки, а после - и член на правната комисия при Висшата атестационна комисия (2002-2006). Ръководител е на направление "Наказателно право" в Консултативния съвет по законодателство към редседателя на Народното събрание (2001-2006). Член е и на Комисията по обществени науки към Агенцията по акредитация (2000-2003).Проф. Трендафилова е активен участник в реформата на наказателно-процесуалната система в България и в чужбина в съответствие с международните стандарти за ефективно правосъдие и човешки права. През 1993-1994 г. и 1997 г. тя последователно е стипендиант на фондациите "Александър фон Хумболт" в Германия и "Фулбрайт" в САЩ. Има публикации в България и в чужбина в областта на наказателния процес, международното наказателно право и човешките права. Изнасяла е лекции и участва в конференции и семинари в редица държави като Англия, Холандия, Япония, САЩ, Колумбия, Германия, Южна Африка, Казахстан, Италия, Франция, Полша, Швейцария, Румъния, Сърбия, Косово.


title: Ски бизнесът: Към върха от 1 млрд. лв.

maintext:
• Между 5 и 10% повече туристи очакват зимните курорти.
• Основните почивки на чужденци са от Великобритания и Балканите.
• Като пазари с потенциал се сочат Турция и Централна Европа.
Новото в курортите
И през тази година в големите курорти има различни нови инвестиции. Най-голямата промяна е в Пампорово. След като концесионерът на ски пистите "Пампорово" АД купи съседната ски зона "Мечи чал" в Чепеларе, двете зони ще бъдат обединени. Така с една лифт карта туристите ще могат да карат ски както в Пампорово, така и в Чепеларе като ще бъдат осигурени безплатни микробуси, които да ги превозват.
От "Бороспорт" обявиха, че продължават инвестиционната си програма като през последната година са инвестирани 1 млн. лв. в заснежаването на писта "Червено знаме". Компанията ремонтира преди година и хотел "Рила" в курорта. В Банско към момента са възстановени участъците от ски зоната след преливането на реки в района в началото на ноември.
Снегът тази година изненада приятно скиори, но и собствениците на бизнес в зимните курорти. Снежната покривка, ръстът в предварителните резервации, повишеният брой чартъри и възможностите туристи да идват и чрез нискотарифни полети са фактори за добър сезон, който, ако се състои, ще продължи възходящата тенденция в туризма след силното лято по морето.През миналата зима (декември 2015 - март 2016) приходите от чужди туристи са надхвърлили 872 млн. лв., а броят им е бил 1.2 млн. според данните на Министерството на туризма. Това превръща ски почивките във вторите най-популярни в България след морските, а приходите от тях - във важно перо за целия отрасъл. И ако ръстът продължи още няколко години, то секторът ще надхвърли 1 млрд. лв. Голям дял - около 40% от бизнеса на зимните курорти идва от българите, но точни данни за брой и приходи от тях няма.Зимният сезон в големите курорти през тази година започва с прогнози за ръст. Данните от ключовите британски и балкански пазари показват същия брой или повече предварителни резервации, а в последните дни се увеличават и заявките от българи като вече са продадени голяма част от пакетите около предстоящите коледни и новогодишни празници. През миналата седмица по време на откриване на сезона в Пампорово министърът на туризма Николина Ангелкова обяви, че "най-умерените прогнози" са за 5% ръст в сектора, но ранното стартиране на сезона и добрите условия за зимни спортове са предпоставка за дори по-добри резултати."През тази година имаме по-добри очаквания на всички пазари", коментира Георги Пампоров, председател на регионалната туристическа асоциация "Родопи". По думите му прогнозите са в Пампорово да има между 7-8 и 10% ръст на туристите.Подобни са и оценките в Банско, където към момента почти изцяло са резервирани хотелите за предстоящите празници. "Очакванията ни са големи за предстоящия сезон", съобщи председателят на съюза на туристическия бизнес в Банско Малин Бистрин, който е и собственик на комплекс "Молерите". По думите му данните показват 7-8% ръст на резервациите към момента.Малко по-умерени са прогнозите за Боровец. Според информация от концесионера на ски пистите "Бороспорт" (в групата попада и най-големият хотел "Рила" в курорта) към момента записванията са като миналата година или има малък ръст. За някои хотели обаче увеличението е по-изразено, съобщиха от компанията в отговор на въпроси. "Ранните записвания вървят с добър темп", коментира и управителят на хотел "Самоков" в курорта Светлана Атанасова, която е и председател на Българската асоциация на туристическите агенции.Очакванията на хотелиери и туроператори за по-добър сезон са заради няколко различни причини. Освен по-ранния старт на сезона, метеорологичните прогнози показват условия, които са подходящи и за работа на машините за изкуствено заснежаване. Така още в първата седмица на декември във всички курорти имаше работещи ски писти и лифтове.Освен това данните показват, че има повишение в броя заявени чартъри до летищата в София и Пловдив, включително от ключовите за този сектор пазари Великобритания и Ирландия. През тази година повече чужди скиори могат да дойдат и по линия на отворените допълнително линии на нискотарифните превозвачи, които често се ползват за градски и културен туризъм, но за ски почивки.За разлика от морските курорти, които работят с едни и същи основни чужди пазари - Русия, Германия и Великобритания, при зимните през последните години се оформи ясна диверсификация. Например традиционно най-много гости в Боровец продължават да идват от Великобритания, но в Банско британците бяха изместени от гърците, които още през 2009 г. станаха най-многобройната чуждестранна група в курорта. Пампорово също започна да посреща все повече гости от балканските държави като според местния бизнес те вече са повече от половината чужденци. Данните показват, че в последните няколко години в курорта има най-видим ръст при туристите, идващи от Турция и Румъния. Очакванията са тази картина да се запази и през зима '2017 с някои леки изменения. Например според Георги Пампоров през тази година в Пампорово ще се завърнат ирландците, тъй като има повече заявени чартъри от тази страна до летището в Пловдив.При полетите от Великобритания картината е разнородна - при част от операторите има повече заявки, но при други планираният брой туристи е същия или по-малък спрямо предходната година. От "Бороспорт" посочват, че данните на туроператора Nielson показват 10% увеличение на записванията за Боровец, ръст в рамките на 2-3% има и при друга международна компания- ТУИ. Същевременно обаче при "Балкан холидейз" записванията са с малък спад както за курорта, така и за България като цяло, посочват от компанията.Различни са и данните за балканските държави, туристите от които се прогнозират трудно заради по-късната организация и честите индивидуални пътувания. В Пампорово очакват ръст на гостите от Турция и Румъния, а в Банско на тези от Гърция. Посещенията от последната държава обаче може много бързо да се променят, ако гръцките фермери изпълнят заканите си за мащабна стачка с искане за данъчни и пенсионни преференции. През последните години подобни протести включват шосета и гранични пунктове към България, заради което и в тези периоди българският туризъм отчита по-малко туристи от страната.Бизнесът в ски курортите през последните години оценяваше Турция като най-перспективния нов пазар за сектора, а опитите за представяне и реклама в страната вече дават резултат. И през 2017 г. се очаква туристическата борса в Истанбул да бъде сред изложенията, в които участват най-много фирми от България, а тези от ски курортите да бъдат най-многобройни като група. Зимните курорти търсят алтернативи и в Централна Европа, където предстои да се засили рекламата. "Смятаме държави като Унгария, Чехия, Полша за перспективни", коментира Малин Бистрин, допълвайки, че туристическият бизнес в Банско предстои да участва на специализирани изложения в тези държави.Вторият коз на зимните курорти за привличане на повече туристи е организацията на все повече спортни събития. Например през тази година Банско ще посрещне старт от световната купа по сноуборд, а Пампорово ще бъде домакин на европейската купа по сноуборд слоупстайл и по фрийстайл ски слоупстайл. В трите зимни курорта Боровец, Банско и Пампорово ще проведат и стартове от държавни първенства, включително и в детския спорт, като общият брой на състезанията в трите курорта е 28 според календара на българската ски федерация.


description: Beauty Lab (Botanical skincare and make-up) е мултибранд магазин за среден и висок клас натурална и органична козметика. Започва с малка, но...

title: Beauty Lab - Капитал

maintext:
1
2
3
4 © Цветелина Белутова
1
2
3
4 © Цветелина Белутова
1
2
3
4 © Цветелина Белутова
1
2
3
4 © Цветелина Белутова
(Botanical skincare and make-up) е
Фотограф: Цветелина Белутова
12б, работно време: от 10:30 до 19:00 ч. всеки ден, почивен ден: неделя
Beauty Labмултибранд магазин за среден и висок клас натурална и органична козметика. Започва с малка, но качествена селекция, като идеята е постепенно изборът да бъде обогатяван годишно с около 6-9 марки натурална козметика от цял свят. Тук със собствени щандове са представени гръцката Korres, холандската бебешка марка Naïf Skincare, продукти от две български марки – Sea Stars с поморийска луга и Ecomaat, както и френската L’Occitane, която заемаше същото това пространство години наред и има своя лоялна клиентела в района. Скоро ще пристигнат продукти и на американската Erbaviva.Брандовете са подбрани така, че да са качествени, ефикасни и иновативни, а общият принцип за предлагането им е и ще продължава да бъде винаги един – козметика, която работи. "Когато тенденцията на зелената козметика започна да навлиза сериозно, на влака й се "накачиха" много марки, които формално отговарят на критериите натуралност и органичност, но не са ефикасни. Това за съжаление компрометира натуралните марки пред една голяма част от потребителите, които си казаха – да, те са чисти продукти за кожата, здравето и околната среда, но аз не виждам резултати, защо да ги купувам", обяснява Диана Атанасова, бранд мениджър на Korres за България. "Целта на този магазин е да убеди потребителя, че една марка може да бъде натурална, чиста и ефикасна едновременно и това не са взаимноизключващи се понятия. Има стотици критерии за сертифициране, от които потребителят се обърква допълнително, но това, че някои продукти са отговорили на тези критерии, още не ги прави най-добрите и не им дава гаранция за качество, нито за ефикасност. И обратно – съществуват марки, които не се сертифицират по определени причини, но са по-добри. Така че ние бихме посъветвали клиентите да разчитат на нашата селекция и опит, на информираност."Beauty Lab е в София на ул. "Шишман"


description: Поевтиняват акциите от финансовия сектор. С четвърт процент спад отвори DAX, като с 0.80% поевтинява емисията на Commerzbank, а половин процент губи...

title: И европейските индекси тръгнаха надолу

maintext:
© Lisi Niesner
Поевтиняват акциите от финансовия сектор. С четвърт процент спад отвори DAX, като с 0.80% поевтинява емисията на Commerzbank, а половин процент губи тази на Allianz. Френският САС 40 се понижава с 0.53%. Поевтиняват акциите на застрахователя АХА (-0.54%) и BNP Paribas (-0.50%), а книжата на другите големи френски банки се движат на зелено. На борсата в Лондон губещите емисии оглавява тази на Barlays (-1.54%) a печеливши са акциите на Rolls-Royce (+1.47%). Основният индекс FTSE 100 започва сесията с четвърт процент на червено.
Информацията е актуална към 10:15ч.


description: Образованието във Финландия се води от идеята да подготви учениците за живота, а не на теоретични знания

title: Един ден във финландското училище "Анна Тапио"

maintext:
1
2
3
4
5
6
7
8
9
10
11 Специалният тематичен ден в училището "Анна Тапио" се случва веднъж годишно и се организира изцяло от учениците.
© Люба Йорданова
1
2
3
4
5
6
7
8
9
10
11 В продължение на няколко седмици представители от всеки клас мислят въпроси, загадки и предизвикателства, които след това съучениците и учителите им трябва да разгадаят, разделени в групи.
© Люба Йорданова
1
2
3
4
5
6
7
8
9
10
11 Учителите участват наравно в задачите и не винаги знаят правилните отговори.
© Люба Йорданова
1
2
3
4
5
6
7
8
9
10
11 Заниманията по изкуства са важна част от образованието в "Анна Тапио"
© Люба Йорданова
1
2
3
4
5
6
7
8
9
10
11 Кабинетът по изобразително изкуство е голям и светъл
© Люба Йорданова
1
2
3
4
5
6
7
8
9
10
11 Една от задачите в тематичния ден е групата да познае колкото се може по-бързо какво се рисува на дъската
© Люба Йорданова
1
2
3
4
5
6
7
8
9
10
11 А в друга един от учениците бива преобразен с бои от съучениците си
© Люба Йорданова
1
2
3
4
5
6
7
8
9
10
11 Във финландските училища се набляга на екипната работа вместо на поощряване на конкуренцията между учениците
© Люба Йорданова
1
2
3
4
5
6
7
8
9
10
11 Във Финландия цялото образование, включително висшето, е безплатно, което в училищата включва и учебници (до гимназията), обяд, здравно осигуряване и транспорт.
© Люба Йорданова
1
2
3
4
5
6
7
8
9
10
11 Учителката по фински и драма Мария Хелстола (вдясно) държи на обратната връзка на всички ученици когато формира оценките
© Люба Йорданова
1
2
3
4
5
6
7
8
9
10
11 "Анна Тапио" е едно от малкото частни училища във Финландия, които не се управляват от общините, а от частни организации. В тях финансирането за обучителния процес се покрива от държавата (10 хил. евро на ученик годишно), но родителите плащат за допълнителни услуги - в случая с "Анна Тапио" за пансион за децата от понеделник до петък, който струва 5 евро на ден.
© Люба Йорданова
- Финландските ученици заеха първо място в ЕС и четвърто в света по четивна грамотност в новото издание на теста PISA. По природни науки са на второ място в ЕС, а по математика - на трето.
- "Анна Тапио" е единственото бординг училище за ученици от седми до девети клас във Финландия.
- То е частно, но средствата за обучението на учениците идват от държавата.
- Подготовката на финландските учители е дълга и трудна, но след нея те имат свобода в преподаването.
1-во място в ЕС и 4-то в света заеха финландските ученици в новото издание на теста PISA по четивна грамотност. По природни науки са на второ място в ЕС, а по математика - на трето.
"Основното е да мотивираме учениците да мислят, да развият умения как да общуват с другите и да бъдат добри хора."
Лена Мука-Йокинен, зам.-директор
Фотограф: Люба Йорданова
Фотограф: Люба Йорданова
В "Анна Тапио" не дават и м
Директорът трябва да има педагогическо образование, но и управленски умения, като в работата му помага финансов мениджър.
"Анна Тапио" р
"Анна Тапио"
Как се обучават финландските учители
Успехът на финландското образование се крие до голяма степен в добрата подготовка на учителите. В педагогически факултет на университет във Финландия се влиза трудно, обучението на преподавателите трае около 5-6 години, между които има и много практика в училища. След като завършат учителите получават голяма независимост в работата си, а заплатата им е около средната за Финландия.
Педагогическата практика се случва в 11 специални училища, които са част от университетите, обучаващи бъдещите учители. Тези училища работят като всички останали, с тази разлика, че имат задължението да подготвят и студенти по педагогика. В Teacher Training School към университета на Тампере например в момента учат около 900 ученици, а 300 студенти завършват обучението си всяка година. Първата година на студентите е за ориентация - имат лекции в университета и наблюдения на уроци в училището. След това започва основната им практика по предмети, като за началните учители един семестър е посветен изцяло на финския и математиката, а следващия - на спорта, музиката и изкуствата. В третата година практиката продължава с акцент върху сътрудничеството с ученици, родители и колеги, както и преподаване на проектен принцип. Накрая студентите отделят време и за научно изследване в областта на образованието.
Когато водят уроци в училището, бъдещите учители трябва да подготвят детайлен план по минути как точно ще протече часът. Накрая получават обратна връзка, но не и оценки. "Отказахме се от оценките, за да може студентите да експериментират, а не да се стараят за висок успех. Но наша задача е никой да не напусне училището преди да знае как да бъде учител", обяснява Мина ван Нунен, която преподава биология, география и здравно образование и заедно с това е ментор на бъдещи учители. Тя допълва, че родителите гледат добре на това, че в училището се обучават студенти по педагогика, а учениците не се притесняват да сменят често преподавателите си. В Teacher Training School към университета на Тампере влизат деца от квартала и специално кандидатстване няма.
За директора на училището Веса Тоивонен сътрудничеството с университета на Тампере е голям плюс. Двете институции заедно организират обучението на бъдещите учители, отделя се и внимание на научни изследвания - например за нова образователна среда и преподавателски методи, активно гражданство, е-learning. Част от бюджета на училището (който е около 11 милиона евро годишно) също идва от университета, а останалата - от държавата. Административно Teacher Training School е към педагогическия факултет, но Тоивонен споделя, че има голяма независимост при взимането на решения.
Докато Микаел* препитва съучениците си по историческия конспект, в съседните стаи се обсъжда политическата структура на Финландия, решава се судоку, а две момчета затрудняват класа с въпроси на тема лов, който се оказва тяхно хоби. Пред сградата на училището тежък ботуш прелита възможно най-далече, а в библиотеката Карина чака съучениците си да нарисуват лицето й с бои, за да познае на какво са я преобразили. След това всички тръгват към кухнята, където трябва да разпознаят подправки по аромата им. Спират се в кабинета по литература, за да навържат герои с автори на произведения.Специалният тематичен ден в училището "Анна Тапио" в малкия финландски град Айто, близо до Тампере, се случва веднъж годишно и се организира изцяло от учениците. В продължение на няколко седмици представители от всеки клас мислят въпроси, загадки и предизвикателства, които след това съучениците и учителите им трябва да разгадаят, разделени в групи. Играта няма състезателен характер и целта й е да развие екипния дух и уменията за поемане на отговорност, да остави контрола в ръцете на учениците, които виждат преподавателите си в различна роля - на равни участници в задачите, които невинаги знаят правилните отговори."Анна Тапио" е едно от малкото частни училища във Финландия, които не се управляват от общините, а от частни организации. В тях финансирането за обучителния процес се покрива от държавата (10 хил. евро на ученик годишно), но родителите плащат за допълнителни услуги - в случая с "Анна Тапио" за пансион за децата от понеделник до петък, който струва 5 евро на ден. Училището получава средства и от частна фондация. Във Финландия цялото образование, включително висшето, е безплатно, което в училищата включва и учебници (до гимназията), обяд, здравно осигуряване и транспорт. Частните училища имат нужда от разрешение за отваряне, трябва да отговарят на определени изисквания и да следват националната учебна програма, която задава крайните цели на обучението.Учениците на "Анна Тапио" са от 7-и до 9-и клас (тогава е краят на основното образование във Финландия), като това е единственото бординг училище в страната за тази възрастова група. Приемът е на база на доклада за постиженията на учениците в шести клас и оценка на поведението им. Много от тях обаче кандидатстват в "Анна Тапио", за да подобрят успеха си и да улеснят пътя си към гимназия след това. В момента в училището учат около 220 ученици, като преди години броят им е бил с около сто повече. "Имаме доста конкуренция, обяснява спада зам.-директорката Лена Мука-Йокинен, просто всички училища във Финландия са добри." Общините инвестират много в образованието, така че да подобрят качеството на обучението, а секторът е приоритетен за цялата държава. Инвестира се и в социална работа - във всички общински училища има психолог, социален работник и ученически съветник. Общините поемат разходите за карти за транспорт на учениците, а за тези, чиито училища са по-далеч, има организирани автобуси."Финландия е малка държава, никъде другаде не се говори фински. Преди е била и бедна и единственият начин хората да станат по-здрави и щастливи е било да използваш целия капацитет на всички" - така Йокинен обяснява успеха на финландските училища, които са на едни от първите места в света както по постижения на учениците, така и по гарантиране на равно качество за всички, независимо от социално-икономическия им статус. Вторият основен фактор е подготовката на учителите, която е дълга и трудна, но след нея преподавателите имат свобода да експериментират в часовете си.Всеки ден в "Анна Тапио" започва в 9 часа в големия салон по физическо, където се събират всички ученици, учители и останалият екип на училището. "Трябва да видиш учениците и да им кажеш "добро утро" - важно е и те да ни видят", смята Лена, която преподава шведски и немски. Шведският между другото е задължителен заради шведското малцинство във Финландия и това, че двете страни са "важни съседи".През последните месеци една от най-обсъжданите теми в училището е новият президент на САЩ Доналд Тръмп. Учениците дискутират посланията му, представянето на конкурентката му Хилъри Клинтън и възможните последици след избора. "Не мисля, че имперфект (глаголно време в немския - бел. ред.) е толкова важен, колкото това да обсъждаме какво се случва", споделя Лена Мука-Йокинен и допълва: "Основното е да мотивираме учениците да мислят, да развият умения как да общуват с другите и да бъдат добри хора."На това набляга и учителката по фински и драма Мария Хелстола. Тя е дала на учениците си задача да следят медиите, да изберат по една международна и една местна новина и да обяснят по групи какво им е направило впечатление в представянето на събитията. Упражнението е част от темите за свободата на словото, структурата на новините и работата на медиите, които са в задължителната програма за осми клас. "А трябва ли да следим и жълти сайтове", пита Анели, като се обръща към учителката си на първо име. Мария няма еднозначен отговор и отвръща, че, от една страна тези сайтове често са открита пропаганда или дезинформация, от друга, е хубаво да се има едно наум, че съществуват и влияят на част от обществото.След първата презентация Мария пита учениците как са се чувствали, докато са говорили и как смятат, че са се справили, а след това се обръща към целия клас за обратна връзка. Мненията на осмокласниците могат да променят оценката, която учителката е намислила да постави - както се случва с притеснителната Анна, която съучениците й оценяват високо заради куража да говори пред тях, но самата тя споделя, че е имала още какво да покаже. Паси пък, който по време на презентацията не взима участие, е искрен - не е следил никакви новини, но поне не е попречил на представянето на останалите в своята група. "Давам различни задачи, за да може тези ученици, които се чувстват некомфортно при едни, да се включат в други", обяснява Мария и допълва, че според националната програма оценяването трябва да бъде прозрачно и по различни начини, за да се даде възможност на всички ученици да покажат какво знаят.Равният достъп до качествено образование е ключов за Финландия. Освен че образованието е безплатно, в страната няма приемни изпити за различните училища, а профилирането на учениците се случва късно - от десети клас. До края на училищното образование няма и национални тестове, но всяка година Националният борд по образование избира няколко училища, чиито ученици държат изпит по даден предмет, а резултатите се дават само на учебните заведения, за да видят къде са спрямо средното ниво и къде имат нужда от подобрение.Когато някой ученик има нужда от още уроци за наваксване, учителите му получават допълнително заплащане от бюджета на "Анна Тапио" за тях. Някои ученици имат индивидуални учебни програми, изготвени заедно с родителите и училищния съветник. Във Финландия много малко деца със специални нужди остават в отделни училища и целта е да се интегрират в масовите. В "Анна Тапио" например има незрящ ученик, който с помощта на асистент и компютър се включва успешно в часовете. "Добре е за останалите ученици да видят, че и съучениците им с някакъв проблем всъщност не са различни", казва зам.-директорката Лена Мука-Йокинен. За учениците, които напредват по-бързо, всеки учител решава как да подходи, за да развие максимално уменията им.ного домашна работа. "Имаме друг начин на обучение - не наизуст и отпред пред цялата класна стая, а учене един от друг", обяснява Йокинен. Учителите определят себе си по-скоро като координатори, които помагат на всеки ученик да намери собствения си път. И не държат на конкуренцията между учениците. "Окуражаваме добри резултати - идеята е да се състезаваш със себе си, да определяш собствените си цели и да можеш да се самооценяваш", обяснява зам.-директорката и обръща внимание, че целта на екипа й е да преподава умения за живота, а не само предмети.Това разбиране за смисъла на образованието върви с доверие към училищните екипи. Във Финландия училището и директорът имат много власт за взимане на решения, управляване на бюджета и избор на екипа, а учителите могат да избират кои методи на преподаване и структура на уроците са подходящи за техните ученици.Мандати за директорите няма, но според Лена Мука-Йокинен "това не е работа-мечта" и за нея няма много кандидати.Учителите ваботят обикновено по около 20 часа седмично и получават допълнително заплащане за всеки следващ. Имат възможност да пътуват за обмен на опит в други държави. "Мотивацията ми идва от учениците и от чувството, че има какво да направя, ако не работят, както и от свободата да мога да направя всичко, което искам - например извънкласни курсове по драма, където упражняваме умения да се изслушваме един друг, да изразяваме себе си, да работим заедно", споделя Мария Хелстола. В момента тя посещава заедно с кучето си курс, в който животното се тренира за включване в учебните часове - метод, който може да е от полза за обучението на някои ученици, особено на такива със специални нужди.Учителите вне попълват бележници, дневници, материални книги и всякакви други хартиени документи - има онлайн система, в която могат да отбелязват какво се случва в часовете. "Не ходя по коридорите да проверявам, казва зам.-директорката, ако някой учител не работи добре или закъснява, учениците ще ми звъннат". И е убедена: "Училището е толкова добро, колкото добър е екипът му."*Имената на учениците са сменени.


description: Това поддържа темпа на възстановяване на кредитирането през ноември

title: Кредитите за бизнеса продължават да поевтиняват

maintext:
© Георги Кожухаров
Цената на банковите заеми продължава да се понижава през ноември, показва лихвената статистика на БНБ. Според нея новите кредити за бизнеса, договорени в левове, са отпускани средно при 4.54% лихва спрямо 4.67% месец по-рано. Само преди година заемите в размер до 1 млн. евро, договорени в левове, се отпускаха при 5.19%.Последните данни за отпуснатите кредити на неправителствения сектор показват обем от усвоено финансиране за 51.099 млрд. лв. при 50.843 млрд. лв. през октомври. Скоростта на нарастване се запазва на 1.1% на годишна база.Кредитите за домакинствата също поевтиняват според осреднените данни за пазара. Новоотпуснатите потребителски заеми са били при лихва от 10.27% спрямо 10.34% през октомври. По-голяма е динамиката при жилищните кредити - през ноември новото финансиране за покупка на имот, договорено в левове, е усвоявано при лихва от 4.56%, а в евро - при 5.09%. За една година тези заеми са поевтинели съответно с 0.9 пр. пункта и 0.93 пр. пункта. Годишният процент на разходите по тази заеми намалява до 4.98% в левове и 5.58% в евро.Според паричната статистика жилищните заеми са един от най-бързо растящите сегменти в бизнеса на банките. В края на ноември отпуснатите ипотечни заеми са за 8.8 млрд. лв. На годишна база това е ръст от 1.6%. Само преди месец годишното изменение в обема беше 1%, което показва ускоряване на ръста.Освен ниските лихви за възстановяването на кредитирането спомагат също растежът в икономиката и ниските лихви по депозитите. През ноември лихвените проценти за бизнеса са били средно 0.28%, а в евро - 0.25%. Новите депозити на домакинствата са приемани при 0.64%, а в евро - 0.68%.Понижението на лихвите не се отразява чувствително върху практиките на спестяване. Сумарно обемът на депозитите на нефинансовия сектор в края на декември е 67.353 млрд. лв., или със 7.9% повече спрямо миналата година по същото време. От тях депозитите на населението са 44.476 млрд. лв., което е с 6.4% повече спрямо ноември 2015 г.


description: За втора поредна година пазарът на бира отбелязва ръст

title: "Карлсберг България" е увеличила приходите си с 20% през 2016 г.

maintext:
1
2
3 © Анелия Николова
1
2
3 Деян Беко, изпълнителен директор на "Карлсберг България"
1
2
3 Бранимир Братанов, маркетинг директор на "Карлсберг България"
© Анелия Николова
През 2016 г. нетните приходи от продажби на "Карлсберг България" се увеличават с 20%. Това е най-големият ръст от присъствието на компанията на българския пазар от 2004 г. досега, съобщи изпълнителният директор Деян Беко. През миналата година общите приходи на компанията нараснаха с над 16% и достигнаха 109.3 млн. лв. Това означава, че оборотът за тази ще е над 130 млн. лв. Другите два големи производителя - "Загорка" и "Каменица" бяха отчели продажби за по около 140 млн. лв. през 2015 г.От началото на годината до края на ноември "Карлсберг България" е най-бързо развиващото се дружество в бирения бранш в страната. Продадените количества са се увеличили с 26.6%, а пазарният дял е нараснал с 4.3% и достига 27% за 11-те месеца, съобщи Бранимир Братанов, маркетинг директор на компанията, като цитира данни на Nielsen A/S.Марката "Пиринско" отбелязва 25% ръст на продажбите в обем и увеличава пазарния си дял до 16.4%. Тя е пазарен лидер при бирите и бира №1 в София, посочи Братанов."Шуменско" - другият местен бранд на "Карлсберг България", отбелязва 32% ръст в обем за 11-те месеца и достига пазарен дял от 8.8%. Успехите на "Шуменско" се дължат основно на новата стъклена бутилка от 0.33 мл – известната "Бомбичка", която компанията върна на пазара в началото на активния сезон по повод нейния 50-годишен юбилей. На практика тази бутилка отвори нов сегмент в стъклените опаковки за многократна употреба. "Поехме голям риск, но успяхме да обърнем нагласите и да върнем на хората навика да пият бира от 330 мл стъклена бутилка. Инвестицията в проекта е за 4 млн. лв.", коментира Теодор Несторов, бранд мениджър на "Шуменско".Марките на "Карлсберг България" във високия ценови сегмент - Carlsberg и Tuborg, чешката Budweiser Budvar, германската пшеничена бира Erdinger и белгийската Grimbergen, също отбелязват ръст, като той е най-висок при Budweiser – 270%, уточни Бранимир Братанов.Компанията продължава да е лидер на пазара на сайдер с марката Somersby, която държи 55.8% в обем и 63.1% в стойност от пазара на сайдери в страната, посочи Братанов.През 2016 г. "Карлсберг България" е инвестирала 11.6 млн. лв. в двата си завода в Благоевград и Шумен, в пречиствателна станция и в подкрепа на марките си. От 2004 г., когато компанията стъпва на българския пазар, досега направените инвестиции са за 198 млн. лв., обобщи Деян Беко.За 11-те месеца на 2016 г. пазарът на бира в страната отбелязва 6% ръст в обем и 7% в стойност по данни на Nielsen A/S. Това е най-високият ръст, отчитан досега", съобщи Братанов, като се позова на данни на Nielsen A/S. По думите му това е резултат от слънчевото лято, силния туристически сезон и множеството нови предложения, направени от бирените компании в страната.По данни на Съюза на пивоварите общият пазар на бира през 2015 г. е бил 5.3 млн. хектолитра, което е с 2% повече от 2014 г. Това означава, че 2016 г. е втора поредна на нарастване след няколко години на свиващи се продажби на бира в страната.През 2016 продадените в заведения (т. нар. студен пазар) количества падат с 4%, но се задържат на нивата от 2015 като стойност, посочи Братанов. Консумацията на бира в домовете се увеличава и т.нар. топъл пазар отбелязва ръст от 8% като количества, съобщи Братанов.Продажбите на бира в големите търговски вериги и хипермаркети отбелязват 18% ръст, а в кварталните магазини – 4%.Нарастването на покупките на пиво по Черноморието изпреварва средния ръст за страната. По Северното Черноморие са отчетени с 14% повече продажби в сравнение с 11-те месеца на 2015 г., а по Южното – с 10%. Най-ниска е консумацията на бира в Северозападния регион, която се задържа на миналогодишните нива. Повече от половината от продадените количества са в София и Пловдив.Данните на Nielsen A/S, цитирани от Бранимир Братанов, показват динамика и при търсенето според вида на опаковките. Продажбите на бира в кен нарастват с 26% в обем, а на пластмасовите (РЕТ) – с 5%.Консумацията на бира в страната е 74 литра на човек от населението годишно.


description: Стъпваме уверено на финалната права преди коледните празници и умело балансираме между практичност и изненада, необходимост и глезотия, пожелателно...

title: Селекция: Подаръци с мисъл

maintext:
13/15
Карти за игра Who Should I Be With
Играта е предназначена да ни насочи към задаването на правилните въпроси какво трябва да търсим в любовта. "Това е реалистичен, мъдър и забавен инструмент, който ни помага да формираме по-добри отношения."
Цена: 23 лв. (без доставка), от www.theschooloflife.com


description: Отпускането им трябва да се случи с одобрението на правителството

title: Италия търси 20 млрд. евро за подкрепа на банките

maintext:
Спасяването на Monte dei Paschi di Siena може да отключи други проблеми в сектора, смятат анализатори
© Giampiero Sposito
Италианският фонд за подкрепа на банките "Атлас" засега отказва мостов заем на Monte dei Paschi di Siena.
Италианското правителство моли парламента да гласува 20 млрд. евро за подкрепяне на банковата система. Част от средствата вероятно ще бъдат използвани за спасяването на Monte dei Paschi di Siena (MPS), третата най-голяма банка в Италия. Тя има срок до края на седмицата да набере 5 млрд. евро капитал, а до края на годината ще трябва да се раздели с още 20 млрд. евро несъбираеми кредити. ЕЦБ не уважи молбата на MPS да удължи срока до края на януари.
Единственият вариант за MPS е размяна на част от дълговете ѝ срещу дял в капитала на компанията (debt to equity swap). В средата на декември банката получи разрешение от регулаторите да го направи. По информация на FT мениджмънтът преговаря с част от кредиторите на банката да опростят 4.5 млрд. евро и да станат акционери със същата сума. Срокът това да се случи е следобедът на 21 декември. В случай че опитите не сполучат, се очаква правителството да се намеси, за да предпази банката.
"В случай че вземем мерки, за да защитим депозитите, това ще има ефект върху задълженията на MPS. Действията ни ще са само временни", коментира в изявление финансовият министър на Италия Пиер Карло Падоан.
Банката води преговори и с фонда "Атлас". В понеделник стана ясно, че двете страни не са постигнали съгласие за отпускането на мостов заем, което затруднява допълнително MPS. Разногласията с Quaestio Capital Management, компанията, която управлява средствата в "Атлас", следва да бъдат разрешени в краткосрочен период, тъй като се очаква тя да участва и в премахването на лошите кредити от баланса на MPS. Тя трябва да участва в трансформацията на заемите в ценни книжа, които да бъдат пласирани на пазара, пише още FT.
Търсените от правителството 20 млрд. евро не целят единствено спасяване на MPS, а и вероятна по-широка интервенция. По-рано през декември Reuters съобщи, цитирайки собствени източници, че се готви рекапитализирането още и на Banca Popolare di Vicenza и Veneto Banca, а местно издание посочи и Banca Carige като потенциален облагодетелстван. Евентуалното разрастване на правителствената помощ над първоначалните измерения беше и една от причините бившият премиер на страната Матео Ренци да се опита да избегне този вариант на рекапитализиране на сектора.
Опасенията на сектора са, че новината за намесата на държавата може да доведе до отлив на депозити от банките с вече разклатени финанси. Банкова паника може да се окаже пагубна за кредиторите с несъбираеми вземания. Според анализатори вливането на капитал от правителството ще повиши цената му за търсещите финансиране през борсата банки като Unicredit.
Не на последно място, органите на ЕС могат да вземат отношение по спасяването на MPS и други банки, което трябва да се случи с разрешението на Европейската комисия. Правителството преговаря с регулаторите за потенциално гарантиране на инвестициите на изпаднали в затруднение кредитори, съобщава FT.


description: Повечето от идеите на министъра за реформа в здравеопазването не се осъществиха, но пък натовариха обществото с очаквания

title: Обещанията на Петър Москов

maintext:
© Цветелина Белутова
(2014 г.)
в нарушение на български
закон
и европейското право, според решение на ВАС на първа инстанция.
Д-р Петър Москов е един от най-колоритните министри на втория кабинет "Борисов". Започнал гръмовно своя път като министър на здравеопазването, Москов е автор на редица обещания, политически заклинания, закани, призиви и опити за промени - в здравния сектор и не само. Голяма част от обещанията му останаха просто история на стегнатата фраза и политическата смелост, малка част от обръщенията му към обществото и медицинското съсловие се сбъднаха, а част от идеите видяха бял свят в почти противоположен на първоначалния си замисъл или не промениха нищо. Припомняме ви обещанията на Москов и какво реално се случи при тяхното изпълнение.1. Разделяне на пакета медицински услуги на три– спешен, основен и допълнителен пакет, за който пациентите доплащат или се вписват в листи на чакащите. В средата на 2015 г. трябваше да е готов спешният пакет на здравната каса за неосигурени. Той не беше обособен. Текстовете за разделянето на основния и допълнителния пакет бяха отменени от Конституционния съд. Листата на чакащите съществува официално и в нея са вписани 4632 пациенти, които ще подлежат на планов прием в болница.2. Въвеждане на надграждащ втори стълб на здравното осигуряване."От 2016 г. ще има втори допълнителен пакет здравни услуги, който ще се покрива от здравния фонд", каза Москов през 2015 г. До момента няма нито един проект за това.3. Връщане на неосигурените в системата, плащане на неплатените осигуровки 15 години назад. Предложението не беше прието, тъй като надхвърля давността за неплатени данъци, която е пет години. Беше увеличен обаче срокът назад във времето, заради който гражданите губят здравни права, ако имат пропуснати три вноски - от три на пет години. Ефектът беше, че част от неосигурените започнаха да плащат.4. "Ще направя нужното в 2015 г. всички да имаме електронно досие, електронна здравна карта и електронна рецепта"В България не са въведени нито електронна карта, нито досие и рецепта. Единствените "електронизации" са чекирането с лични карти в болниците през 2015 г., което им струваше около 32 млн. лв. и системата за чекиране с пръстов отпечатък, която беше въведена с наредба и решениете5.600 нови линейки, обновяване и ремонт на спешните центрове в цялата страна, 1500-2000 лв. заплата в "Спешна помощ". Вече има 400 от обещаните линейки, но центровете още не са обновениЗаплатите в Спешна помощ бяха увеличени с методика през април тази година на нива от поне 1500 лв. за лекар.6. Одържавяване на НЗОК, при което представителите на държавата в надзорния съвет на институцията са повече от представителите на осигурените и работодателите, въпреки че държавата плаща само 1/3 от здравните вноски. Против това при промяната на закона гласуваха ГЕРБ, АБВ, ДПС и БСП. Мярката беше подкрепена от Реформаторския блок и Патриотичния фронт, "Атака" не участва в гласуването. Предложението не беше прието, но държавата винаги успява да събере мнозинство в надзорния съвет, тъй като единият представител на осигурените е и съветник на министъра.7. Да уволнява "болничните шашкъни". При управлението на министъра имаше три знакови уволнения, но нито едно от тях не е за злоупотреба с парите на здравната каса. Едното беше на бившия директор на самия министър в болница "Св. Анна" заради изгорял депозит в КТБ (други директори на болници не бяха наказани за това), второто – на д-р Дечо Дечев заради несъгласие с министъра и на подуправителя на здравната каса, който бе принуден да подаде оставка пак поради несъгласие.8. След 1 април 2016 г. направления за преглед и изследвания за всички без лимити. "Собствените медицински потребности ще бъдат кодирани в здравната карта и прегледите ще бъдат съобразени със здравното досие и на базата на това ще носите правото на прегледи." Все още средният брой направления на 1 човек са под 1 годишно.9. Документите във Фонда за лечение на деца да се придвижват за 10 дни, да има прозрачност на работата на звеното и децата, които трябвало да получат финансиране, да го получат. Новият правилник, който прие назначеното от Москов ръководство, въвежда допълнителни изисквания към родителите и има множество сигнали за закъснение с месеци. Има и откази за финансиране на лечение, при положение че деца с подобни диагнози са били одобрявани досега. Публичният електронен регистър на фонда беше премахнат и само родителите могат да виждат как се придвижват документите.10. Всеки лекар специалист да може да издава документ за инвалидност и да бъдат премахнати ТЕЛК, за които болни хора чакат с години. Системата на ТЕЛК все още не е реформирана.11.Здравната каса да плаща не за отделни лекарства, а за цялото медикаментозно лечение за определено заболяване. Всички лекарства за дадено заболяване да се покриват 100%, в аптечната мрежа тези лекарства ще бъдат маркирани в зелен цвят. Ползващите лекарства от НЗОК са 1.5 млн. души, много малка част от тях имат напълно покрито лечение. През 2016 г. дълго се говореше, че лечението за есенциална хипертония ще бъде безплатно, но така и не достигнаха средства и вероятно заплащането му ще започне от 2017 г.12. Наказания за личните лекари, ако пациентът няма нормални нива на кръвното налягане и кръвната захар. Масивни бонуси за онези от тях, които показват добри резултати при лечението на пациентите си, не по-малко от 5000 лв. От догодина медицинските сестри да взимат 1000 лв. средна заплата (2015 г.) Не се взимат нито такива бонуси, нито такива заплати, а наказанията бяха отменени, преди да бъдат въведени.13. Въвеждане на Национална здравна карта, според която ще се закриват болници и легла. Москов одобри методиката, без да я публикува. След това посети всички области и обеща на кметовете и лекарите, че няма да се закриват болници и легла никъде.14. Приватизация на болници с преференции за лекарски дружества. Премиерът Бойко Борисов помоли министъра да оттегли текста между първо и второ четене на проектозакона за лечебните заведения.15. Модерна апаратура за лечение на рак. Край на "тъжния керван" към Турция. Въпреки че влезе в експлоатация месеци след като беше прерязана лентата, нужната апаратура на всички държавни болници беше закупена.16. 2 милиона лева повече за процедури ин витро. Бюджетът на фонда за асистирана репродукция си остана същият17. Точни данни за заплатите и бонусите на всички в здравното министерство заради бонуса от 10 хил. лв. на завеждащата инспектората Пенка Белева, получен в началото на 2016 г. С изключение на заплатата на министъра не бяха предоставени никакви публични данни18. Държавата да повишава вноската за осигурените от нея 4.5 млн. души, докато стигне до процента на минималния осигурителен доход, който е задължителен за самоосигуряващите се. Беше одобрено от парламента и след 10 години увеличаване на вноската всяка година ще бъде изпълнено.19. Увеличаване на заплатите в здравния сектор от 2017 г. - 980 лв. (800 лв. сега) за лекар с една специалност, 1000 лв. (850 лв. досега) за лекар с две специалности, за началник на отделение 1050 лв. (900 лв. сега). Медицинските сестри да получават минимум 750 лв. (600 в момента). Подписа договора с две работодателски организации, едната от които се представляваше от директора на "Спешна помощ" - София, след това и двете оттеглиха подписа си.


description: Археологическо откритие "състари" града под тепетата и прословутия му театър

title: Строителят на Пловдив: Тит Флавий Котис

maintext:
© Shutterstock
Тит Флавий Котис е бил градоначалник на Филипопол по времето на император Домициан (на снимката) през I век след Христа и е надзиравал създаването на Античния театър в града
Фотограф: Капитал
Тит Флавий Котис, който за първи път се сдобива с известност, е човекът, заемал всички важни постове във Филипополис през I век след Христа - той е бил три пъти архонт (т.е. градоначалник), върховен жрец, представител на съдебната власт на империята. Според Шаранков той е типичен представител на местната аристокрация, която римляните използват за управници.
Пловдив неведнъж е попадал в класациите на най-старите европейски градове, но едно откритие от миналата седмица го "състари" още повече. Древен надпис, открит при реставрационно-консервационни дейности в подземна галерия под сцената бе разчетен от преподавателя по старогръцки в СУ "Св. Климент Охридски" Николай Шаранков. От превода на асистент Шаранков става ясно, че символът на Пловдив - Античният театър, е с 20-30 години по-стар, отколкото са смятали археолозите досега. Театърът всъщност е построен през 90-те години на I век от новата ера, по времето на император Домициан, а не в периода 116-117 г., при император Траян, както се смяташе досега.Плочата е открита в основите на антично стълбище при разкопки на амфитеатъра. Досега е била видна само горната част на плочата и археолозите са предполагали, че има и неоткрита част с надпис, който дава точна датировка. Надписът според изследователите предатира амфитеатъра.Това, което прави откритието наистина интересно обаче, е, че надписът посочва кога Филипопол е станал главен град в провинция Тракия вместо Перинт. Досега се е смяташе, че градът е получил титлата "митрополия" през 202 г. след новата ера, но от надписа става ясно, че това, което днес е известно като Пловдив, е станало административен център на Тракия 100 години по-рано, в края на I век след Христа. Вместо да има конфликт между старата и новата метрополия, точно на Античния театър се сключва съюз, в чиято чест се извисяват две статуи една до друга - едната, символизираща Тракия, а другата - Перинт. Днес са останали само постаментите им.Според асистент Шаранков надписът е в чест на градоначалника Тит Флавий Котис, син на Рескупорис, и е намерен под постамента, на който е стояла негова бронзова статуя, претопена още през античността. "Тит Флавий е бил наследник на последните тракийски царе и е първият градоначалник на римския Филипопол, когото познаваме. Надзиравал е строежите в града, по негово време са били издигнати великолепни сгради. Предполага се, че ги е финансирал с лични средства", разказа пред журналисти Шаранков. По думите му във времената на Римската империя управниците на града не са разполагали с огромна хазна от публични средства, с която да облагородяват своя метропол, а са инвестирали в тях лични средства.По думите на колежката на Шаранков Мая Мартинова откритият надпис има огромно значение както за историята на древен Пловдив и неговите най-ранни обществени институции, така и за централното значение на Тракия за източната част от Римската империя. Археоложката добави, че разкритията още веднъж доказват, че Филипопол е бил цветущ град, един от най-големите в провинцията на Римската империя и както казва Лукиан - "неговата красота отдалеч блести и впечатлява всички посетители"."Надписът, който е от два фрагмента, ще бъде демонтиран, слепен и експониран най-вероятно в подземните помещения на т.нар. орхестра под сцената на Античния театър", разказа Мая Мартинова.Наследникът на Тит Флавий Котис - Иван Тотев, побърза да използва практическите ползи от откритието. "Ще редактираме рекламните проспекти на Пловдив, след като стана ясно, че Античният театър има по-стара история. Това е още един повод за гордост на града". След като отиде в Брюксел да обясни как изгоряха тютюневите складове, част от проекта за столица на културата, това трябва да е дошло като глътка въздух за Тотев.


title: Фотогалерия: Светът през 2016 - I част

maintext:
8/20
Протестиращ използва тенис ракета, за да отбие контейнер със сълзотворен газ по време на демонстрация срещу реформите, предложени от правителството в Нант, Франция през юни
Автор: Reuters


description: "Постюгославската" писателка Дубравка Угрешич за живота в сянка и арогантността на Европа

title: Министерство на независимостта

maintext:
Дубравка Угрешич
© Цветелина Белутова
Не се старае да се вписва никъде, тъй като смята, че границата между интеграцията и капитулацията понякога е сива. Както тя сама пише "Ако има нещо, за което си мечтая, това, струва ми се, не е нов дом, а нов куфар". Угрешич е критична и иронична, особено към влиянието на технологиите.
Но същевременно признава противоречията в себе си: мрази цялата смартфон култура, но признава, че има iPhone 6. Никой не е застрахован от критиките й, особено бившите югославяни, които описва като хора с вечен шамар на лицето и като "сепии с човешки лик: достатъчно е само леко да ги пипнете и те ще пуснат чернилка". Нарича ги именно бившите югославяни, защото според нея държавите, произлезли от Югославия, са развили идентичност, която не са имали преди това.
Дубравка Угрешич е родена през 1949 г. в Кутина, Хърватия, тогава Югославия, в семейството на хърватин и българка. Започва литературната си кариера в началото на 70-те години. По време на Югославските войни Угрешич не е съпричастна на антисръбските нагласи и надигналия се национализъм, което я превръща в изключително противоречива личност. Преподава съвременна руска и средноевропейска литература в редица европейски и американски университети. На български са превеждани книгите й "Култура на лъжата", "Американски речник", "Форсиране на романа река", "Музей на безусловната капитулация" (изд. "Стигмати"), "Баба Яга снесла яйце" (изд. "Панорама"), "Четенето забранено", "Министерство на болката", "Няма никой вкъщи" (изд. "Факел Експрес"). Носител е на множество международни награди, а тази година й беше присъдена една от най-престижните - "Нойщат".
Коя е Дубравка Угрешич? Можем да опознаем по-добре писателката покрай всичко, което тя не е. Угрешич не принадлежи на никогой: неприязънта й към национализма след отделянето на Хърватия от Югославия я прави истинска persona non grata в новоотделилата се държава и оттогава тя живее в Амстердам. Този период вдъхновява една от най-популярните й творби за изолацията и изгубването на идентичност - "Министерство на болката".Въпреки че е определена от Сюзън Зонтаг като "автор, който трябва да се следва", Угрешич не се възприема за човек с важно мнение, тъй като смята, че обществото все още не допуска жените да са opinion-maker-и.Дори в самото й гостуване на Софийския международен литературен фестивал има парадокс. Преведените на български книги се намират изключително трудно, а последните й две - есеистичните Karaoke Culture (за влиянието на поп културата и стандартизирането на литературата днес) и Europe in Sepia (разсъждение върху съвременната Америка, протестните движения и особената носталгия към репресивните режими в Източна Европа) все още не са се появили.Да, българският ми е доста примитивен. За да лъжеш истински, трябват да владееш един език много по-добре.Това не е някаква политическа позиция от моя страна, а по-скоро е опит да си обясня някои неща чрез изображения и детайли. Европа в момента е някак музейна, някъде в миналото, а в музея фотографиите винаги са в сепия или пожълтели. Бъдещето не е в Европа.Не знам! Но всеки път, когато се връщам от САЩ, Европа ми изглежда много малка. Все едно всички държави са сложени в пералнята и се въртят заедно, оплетени една в друга.В Европа има много арогантност, чиито корени идват от годините на империализма. Ние сме ужасно евроцентрични. Мислим си, че истинският живот е тук и само тук. За съжаление никога не съм била в Африка и Южна Америка, но успях за кратки периоди от време да посетя Индия, Япония, Австралия. За тези страни ние не съществуваме, ние сме нещо малко някъде си.Младите хора. За моето поколение светът се разделяше на добър и лош. За новото поколение от Европа и Америка няма подобни условности, то само търси пътищата си. Веднъж във влака из Холандия срещнах един познат от Берлин, който се оплака как дъщеря му не иска да учи, а да бъде рок музикант във Финландия. В момента тя е там, но сега изучава езиците на ескимосите. Мисля, че новите поколения виждат мира и щастието на различни места в сравнение с моето, което толкова много се прехласваше по Америка.Всъщност моят опит да разбера в каква култура живеем и дали сме в пост-постмодернизъм, или по-скоро някакъв дигимодернизъм, е по-добре изразен в предишната ми книга - Karaoke Culture. Караоке културата ми се стори като добър символ и възможност да "прочетеш" съвременността – защото можеш едновременно да излезеш на сцената и да си анонимен, да влезеш в определен модел на поведение и имитация. Между другото, статистически най-изпълняваната песен по караокета е I Will Survive.Може би!Но не се стремя към това. Би било опасно да претендирам, че мога да правя нещо подобно. Не съм доктор за народните души.В никакъв случай! Целувки и прегръдки от народа? Това не е за мен.Аз съм lucky one. Обикновено авторите на моята възраст вече не се четат. Разбира се, аз не събирам някаква огромна публика около себе си, но се радвам, че има много млади хора, които имат любопитство към това, което правя. Те намират нещо ново и интересно в книгите, което ме прави много щастлива. Това просто се случва, не е мое намерение. Кой би чел писателка от някаква странна славянска страна в САЩ? Но точно там съм попадала на много сериозни и отдадени читатели. Тази есен гостувах на един университет на Оклахома, където като пиеса поставиха моя история отпреди 35 години. Това че по този начин творбата се държи жива е нещо невероятно. Бях впечатлена колко млади хора там, в Германия и в Англия изучават историята и са страшно любопитни към случилото се в Югославия.Може да се каже, че аз не съм в Амстердам, просто адресът ми е там. Пътувам много. Вечно съм в движение и не се чувствам вързана за страната. Не съм писателка нито на Хърватия, нито на Холандия. Зад мен не стои никаква институционална сила. Винаги съм имала живот в сянка. Редки са случаите, в които някой живее така, но мисля, че това е моят път.Помага ми с тоталната несигурност, която този живот ми носи. Вместо да оцелявам от пенсия, аз живея като студентка, която не знае каква работа или реализация ще има след година. По един начин това ме кара да се чувствам по-млада, а по друг – дори по-възрастна. Но не смятам, че е нужно да живееш в несигурност, за да си добър творец.Мисля си често за децата днес. Имам двама племенници и постоянно се чудя какви хора ще станат, какво образование ще получат и как аз нямам какво да направя, за да им помогна. Ако им кажа, че нещо е черно, те ще кажат, че е бялo.Спомням си едно лято във Варна, когато бях на 16 години. Знаете, в Черно море лесно се плува навътре, но трудно се излиза. Докато плувах, в един момент се обърнах и видях, че плажът е много далеч, на навярно два километра. Изпитах едновременно страх, но и щастие. В този момент едно голямо ято от риби мина през мен, все едно бях една от тях. Това беше момент на абсолютно щастие, един от малкото такива мигове, които човек има в живота си. Също така обожавам смеха на племенничката си.


description: Онлайн-пазаруването извън ЕС може и да изглежда изгоднo, но крие допълнителни разходи

title: Прати ми лаптоп, от Аризона

maintext:
Сградата на митницата на софийската улица "Веслец" (до гарата) е основен хъб за освобождаване на стоки, закупени онлайн от страни извън ЕС.
Happy Black Friday, Честит първи сняг, скоро и Весела Коледа. Данните за ръста на онлайн пазаруването в България са оскъдни, но е емпиричен факт, че все повече хора, правят покупки за все по-голяма стойност онлайн. Промоциите са глобални и във фейсбук могат да ви застигнат примамливи оферти от презокеански е-магазини.
Първа точка на внимание! Продавачът ЕС ли е или извън ЕС? Защото това може да доведе до 30% разлика в крайната цена,
особено за сделки над определена стойност. Не че сайтовете мамят. За стоки, закупени извън ЕС се дължат мито, акциз (ако е акцизна стока) и ДДС. България е част от ЕС и от единния пазар, в който действа обща митническа политика, затова и купени стоки от държава членка не се облагат.
Но не така стоят нещата за покупки от САЩ, Австралия, Китай, откъдето и другаде по света да се е появила хубава сделка. Понякога "географията" на електронния търговец е очевидна от разширението на сайта .uk,. de, прочие Европа. Но може в британския eBay да се появи добра цена в британски лири, а да се окаже, че продуктът пътува от САЩ със съответните такси и оскъпяване на доставката.
Покрай
Black Friday
на български фейсбук потребители се показваше сайт с
killer
оферти за италианския бранд
Salvatore Ferragamo
, но от
е-търговец от САЩ (търговската география и дистрибуционните права на глобалните брандове са голяма тема, ще я оставим за друг път).
И така – по-добре е да се правят онлайн покупки от ЕС, но понякога, въпреки всички мита и данъци сделките пак са изгодни (вижте примерите). Какво да знаем.
Пътят на стоката
След като стоката е закупена и е за лична употреба, тя поема своя път към получателя. Може да бъде доставена или с куриер, или с пощенска служба, според това с какви партньори работи търговецът. Ако продуктът е на по-ниска стойност, може директно да дойде до дома ви.
В повечето случаи обаче е без значение кой я доставя - тя ще пристигне при доставчика (куриер/пощите) и ще остане там, докато приключи митническото оформяне. Ако такова се налага, получателят ще бъде уведомен от доставчика и той трябва да му обясни какво се очаква да предприеме. От тук вариантите са няколко - получателят да упълномощи доставчика или друг да освободи стоката, а може и да го направи сам, като попълни и подаде онлайн митническата декларация.
Над какви суми се дължи мито и ДДС
Ако доставката е до 30 лв. купувачът не дължи мито и ДДС. Между 30 лв. и левовата равностойност на 150 евро се дължи 20% ДДС, а над тази стойност стоката се облага и с мито/акциз, ако не е освободена. Важно е да се знае, че първо поред се начислява мито или акциз, накрая е ДДС. Тоест 20% ДДС върху вече нарасналата стойност с мито и акциз.
Обикновено при митническото оформяне доставчикът трябва е посочил кода на стоката и стойността й, според която се определя и митото. Стойността се доказва с документи – фактура или разпечатка на мейла, с който е потвърдена цената на покупката. Митническият служител може да не се съгласи и да оспори стойността, или да определи друг код, важно е да се знае, че митническите служители могат да изискват допълнителни документи, например разпечатка от системата за разплащане, с която е платена стоката - PayPal или друга. Добре е пратката да е придружена от фактура дори когато е за физическо лице и получателят да получи копие на фактурата и по електронна поща, коментираха за "Капитал" от Агенция "Митници".
Как се начислява
Митото е различно за отделните видове стоки и се определя по единни ставки в ЕС. За размера му има значение и държавата, от която идва стоката, тъй като ЕС има споразумения с някои държави, които намаляват митата при внос от там. Има и такива продукти, които са освободени, техниката например - телефони, компютри и т.н. Ако цена им е над 150 евро, за тях се дължи само ДДС. Въпреки че е с 0% ставка стоката също трябва да се декларира, посочват от агенция "Митници".
Митниците имат споразумение с "Български пощи" които правят доставка на пратки до 1000 евро. Получателят може да упълномощи пощите, които да освободят стоката от митницата, като платят дължимите мита, акцизи и ДДС, след което получателят взима и заплаща стоката от пощенската станция или на куриер, доставил директно до входната врата. За целта се попълва декларация от купувача, за която е твърде вероятно да се иска допълнителна такса.
От митниците препоръчват получателят да следи движението на стоката и ако има забавяне, да се свърже с доставчика си - поща или куриер, а не с митницата, тъй като доставчикът представя пред митницата различни номера и пратката трудно може да се издири по клиентския номер за проследяване.
Някои онлайн търговци в САЩ предлагат цена с включени всички такси, при която клиентът плаща пълната сума и не се занимава с нищо, а директно получава стоката с куриер. При такива случаи е добре да се следи точно какво е начислено от продавача и всеки да си прави сметката. Има случаи, когато примерно Amazon добавя такси за ДДС и мито (нарича ги депозит), но българските митници не знаят и повтарят упражнението. Това можете да се оспорва пред Amazon и в повечето случаи молбата ще бъде уважена и компенсирана с ваучер от търговеца. Но като цяло упражнението е "дявол на магаре".
Внимателно с гаранцията
Трябва да е ясно, че много стоки, купени от САЩ, имат само американска гаранция. Тези, които се продават с международна гаранция, пък са само за 1 година, докато в Европейския съюз тя задължително е двегодишна. Това също може да окаже влияние при избора.
Има китайски сайтове, които при молба на купувача пишат стойност на доставената стока под 30 лв., за да не се плаща нищо допълнително. Но и това е риск, защото само тази сума, а не реалната, ще бъде изплатена, ако пратката бъде загубена. Повечето стоки, поръчвани от китайски търговци, така или иначе не са скъпи - най-често става въпрос за външни батерии, памет и по-евтини смартфони.
В България има и много сайтове посредници, които доставят от страни извън Европейския съюз. Обикновено при тях таксите са около 30% върху стойността на покупката (тук влизат и плащането на мита, ДДС и т.н.) плюс 10 долара на килограм. Те освобождават стоките от митниците и купувачите не се занимават с хамалогия. Примерно лаптоп за 1000 долара от САЩ накрая ще струва около 1320 долара. Понякога може да е изгодно.
В крайна сметка е избор на всеки потребител откъде да поръчва. Прави впечатление, че цените, извън промоционални кампании и намаления тип Black Friday, Silver Monday
и прочие, са приблизително едни и същи във всички държави. От САЩ има смисъл да се купуват основно определени модели лаптопи, друга техника и дрехи с отстъпки при кампанийни периоди като Black Friday. С поскъпването на долара през последните седмици това става все по-неизгодно.